Plaaslike helde vereer - Local News - Erongo
Monday, October 26th, 2020 07:49:52
Die Swakopmund Rotariërs het aan twee plaaslike helde erkenning gegee vir hul harde werk en gemeenskapsdiens.
Vera Leech; Swakopmund Rotariër; "Sy bedien haar gemeenskap in haar werk net soos Rotariërs veronderstel is om die gemeenskap te dien."
V.l.n.r Phillip Oosthuysen, Joel Nambuli, Yusuf Ahmed, Matthew Napier en Neels Strijdom. Foto Iréne-Mari van der Walt
Die Rotariërs van Swakopmund het Vrydag­aand vir die tweede keer Swakopmund se helde vereer met hul toekenning vir plaaslike helde.
Die Rotariërs het verlede jaar die tradisie begin en gedurende hul 60ste herdenkingsjaar besluit om Annalize Swart en Sheelagh Bagot-Smith as plaaslike helde te vereer.
Swart is die persoonlike assistent van die uitvoe­rende hoof van die Swakopmund-munisipaliteit, mnr. Alfeus Benjamin.
Volgens me. Vera Leech, wat haar vir die toekenning genomineer het, is Swart soos 'n venster in die munisipaliteit in.
"Wanneer ons enige vrae of voorstelle het, kan ons net op haar knoppie druk. Sy bedien haar gemeenskap in haar werk net soos Rotariërs veronderstel is om die gemeenskap te dien."
Bagot-Smith is 'n veteri­nêre verpleegster by die Swakopmund-veearts en is betrokke by die Have-A-Heart-projek.
"Sheelagh se werk in ons gemeenskap is net nog 'n deel van wat ons uniek Swakopmund maak en sy doen dit in 'n goeie gees," het Leech gesê.
Die Have-A-Heart-projek het ongeveer 1 770 honde en katte op Swakopmund gesteriliseer en bedien ook die vierpootvriende in die Hentiesbaai-gemeenskap.
Bagot-Smith en Swart was egter nie die enigste eregaste by die geleentheid nie.
Vier ander lede van die Swakopmund-gemeenskap het die Rotariërs-eed afgelê om hul gemeenskap deur hul loopbaan te dien.
Onder meer is African Vocals se Joel Nambuli en Mondesa Youth Opportunities (MYO) se Neels Strijdom as Swakopmund Rotariërs ingehuldig.
"Ek voel goed, maar ek weet nie hoeveel werk vir my voorlê nie. Ek het natuurlik nie aangesluit vir die titel nie, so ek weet ek gaan moet hand bysit, maar presies hoeveel hier­die klub van my gaan verg, weet ek nog nie.
"Dit voel beslis goed om te weet ek gaan my mense dien en 'n verskil maak," sê Nambuli, wat sy nuwe klub bedank het met 'n vertoning deur African Vocals.
Leech, wat Nambuli oortuig het om aan te sluit, vertel hy het 'n "sterk persoonlikheid in sy eie reg".
Strijdom, wat aan Nambuli se sy die Mondesa-jeug bedien, het sy graad in mikrobiologie en diere­kunde van die Rhodes Universiteit in Suid-Afrika verwerf.
"Neels het gevoel hy is by 'n punt in sy lewe en loopbaan waar hy moes terugkeer na Namibië en ons het teen daardie tyd al lankal geweet dat ons 'n jong, dinamiese bestuur­der nodig het vir die projek (MYO) en toe was Neels daar," sê Leech.
Yusuf Ahmed en Matthew Napier is saam met Nambuli en Strijdom ingehuldig, maar het nog nie die kans gehad om hul merk in die gemeenskap te maak nie.
Ahmed het aan Duneside Hoërskool gematrikuleer en het sy graad aan die Witwatersrand Universiteit (Wits) in Johannesburg verwerf. Hy het daarna vir 'n bank in Katima Mulilo gewerk voor hy weer na die kus verhuis het.
Napier leef sy leuse uit dat hy 'n mag van goeie ver­andering in sy gemeenskap moet wees.
Jare gelede het hy en sy vrou vanaf Walvisbaai na Maputo gestap en daarna die land van die Oranjerivier tot by die Kunene te voet deurkruis. Op hul staptogte het Swakopmund hul harte gesteel.
"Hulle het belowe dat hulle by die Rotariërs-klub sou aansluit as hulle ooit die geleentheid sou kry om na Swakopmund te verhuis toe hulle op hul staptog deur Vera (Leech) gehuisves is," het mnr. Phillip Oosthuysen, die president van die Swakopmund Rotariërs verduidelik.
Swakopmund • [email protected]m.na Skerp kritiek is besig om mnr. George Olivier en sy liefdadigheidsorganisasie, A Better Life Project, wat hy vroeër vanjaar met...